Ich, Hanns Habrer, der zit undervogt zuͦ Lentzburg, tuͦn kunt menglichem mit disem brieffe, daz ich uff hùttigen tag, datū disz brieffs, innamē
und an statt minˀ gnediger herˀen von Bern̄ und von besunders enpfelhens und heissens wegen desz vesten und fùrsichtigen, wisen junkher Hans
Heinrichs von Ban̄mos, ✳ edelknecht, vogt in der graveschafft Lentzburg, mins gnedigen junkherˀen, underm Sarbach an offn̄ fryen strasz offenlich zegericht gesessen bin. dafùr mich und offen̄, vˀbannen gericht komen ist der erber Hans Hesz von Hentschikon, offnot durch sinen fùrsprech̄
in gericht und vˀjach, wie er gesunds libs, der sinnē wolbedacht, eins hantvesten, ewigen und staͤtten koͧuffes recht und redlich vˀkoufft und
ze koͧffende geben hab als ein vollmechtiger gewalltzbott Rüdins Clausen und Ülni Wissen von Höngg, gegensweger, die im söllich vˀkouffē
befolhen hetten, in tuͦn und laussen nach sag desz gewalltbriefes dem erberen Conraten Widmˀ, pfleger desz jarzittamptes zuͦ Kùngszfelden,
zuͦ handen fròw Ursulen von Mùllinen, yetz pflegerin desz jartzittamptes minˀ gnedigen froͤwen, die guͤtter, so Petˀ Kuchimā in̄hat und buwt,
zuͦ Grenchen gelegen, gelltent jerlich drù vierteil kern̄en, sechsz vierteil roggen und drÿ mùt habnˀ und daz guͤtli, so Hensli Agtˀ in̄hat, gillt
jerlich einen mùt roggen, ✳ mit aller zuͦgehörd, was von billich und recht darin und darzuͦ gehördt und gehören sol, als die selben gegenswegˀ
das untzhar in̄gehept und fùr ir eigen guͦt genossen habent. und sy der kouff beschechen umb dryssig und nùn Rinscher guͦter guldin, dero
er aller usz gericht sy, habe die all in der obgent̄en von Höngg gegensweger guͦten nutz und hand bekerdt, stùnde in gericht, daz er den kòff
dem obgent̄en Conraten Widmˀ vertigen wöllte zuͦ handen desz jarzittamptes, ✳ batt im an ein̄ urteil erfaren, wie er den kouff zuͦbringen und
vertigen söllte, daz das jarzitampt nu und hienach daran habent werent. darumb tett ich ein fràg uff den eid und ward einhellclich erkennt, ✳ sy der und Hans Hesz den gewallt vˀsigellt in gericht erzögt hette, desz im rechtē gnuͦg were und ouch söllichs vˀkouffen durch sinen
mund gichtig und getan hette, daz er den̄ desz ersten personlich dargienge und den kouff mit aller zuͦgehörd in min hand uffgebe und mich
darnach beͣtte den selben koͧff fùr sich und die gent̄en gegensweger vō Hoͤngg und alle ir erben ✳ geben und in antwùrten usz minˀ, in desz egen̄t₎
Conrat Widmˀs, hand, an statt frow Ursulen von Mùllinen, vorgen̄t, zuͦ handen desz jarzitt amptes ✳ von desz gerichtes wegen. wen̄ disz also
beschechē, den̄ söllt es billich krafft haben, nu und hienach. ✳ also und uff dise bekanntnùsz, ✳ so ist disz alles vollgangen und beschechen mit
uffgeben und wider inantwùrten von einˀ hand in die andnˀ, mit wort und werch und namlich mit allem dem, daz von billich und recht
darzuͦgehördt und gehören sol, alles nach recht, syt und gewonheit desz gerichtes underm̄ ✳ Sarbach, als verˀ daz einhellclich uff den eide
bekennt und erteillt ward, daz es nu und hienach daby beliben, guͦt krafft und macht haben söllte. uff das alles satzt der egen̄t Hans
Hesz als ein vollmechtigˀ vˀköffer fùr sich und die gegensweger von Hoͤngg und all ir erben daz gemellt jarzittampt desz kouffes innutzlich,
ruͤwig und gewalltig gewer und lopt darumb redliche, guͦte werschafft zetùnde nach dem rechten, und oͧch also, daz das obgen̄t
jarzitampt das selb guͦt alles sol und mag in̄haben, nùtzen, niessen, besetzen, entsetzen, vˀkouffen, vˀsetzen und damit wandeln̄, werben,
lon und tuͦn als mit irem eigem guͦt, ungesumpt und unansprechig, von Rüdin Claus, von Ülni Wisz, von iren erben und menglichē
von irot wegen, nu und hienach, was briefen oder geschrifft, die selben von Hoͤngg, oder jement anders umb die guͤter sagende in̄hat,
dieselben söllent dem jarzitampt gentzlich keinen schaden, in keinen weg nit bringen, alles ungevarlich und ward diser brieff beken̄t
zegeben, ✳ zùgen Erni Scherˀ, Heini Sutˀ, Heini Tuͦtt, Petˀ Widmˀ, Welti Graber, Heini Vesen, Rüde Lùti, Wellti und Rüde Bernigˀ, Heini Zobrost,
Hensli Pirwil und ander erber lùten vil. ze warem, vesten urkùnde ✳ so hàt der megen̄t junkher Hanns Heinrich von Ban̄mos, der
ouch zegegne in gericht was, sin eigen insigel, im̄ und sinen erben unschadlich, als erken̄t ward, getan henken offenlich an disen brief,
der geben ist uff samstag nach mittervastē nach geburt Cristi vierzechenhundert fùnffzig und fùnff jare.